Gandia proposa a la Generalitat un Pla de Seguretat i Salvament de Platges per al municipi
20 octubre 2021

## Gandia proposa a la Generalitat un Pla de Seguretat i Salvament de Platges per al municipi20 octubre 2021Última actualització: 20 octubre 2021

![](../gestion/img/18c1c57a365edddb3f0129492af1f1424f2c74b7f1f55f70f4a2db67d5502533.jpg)  
  

El **regidor de Turisme, Vicent Mascarell**, ha comparegut aquest matí davant els mitjans de comunicació junt amb el **l’edil de Seguretat Ciutadana, Nacho Arnau**, per a presentar la proposta del Pla de Seguretat i Salvament de Platges del nostre municipi, un document transversal que naix de la preocupació de la Generalitat i del Ministeri de l’Interior del Govern de l’Estat per la seguretat de les platges de la Comunitat Valenciana, i que va decretar el Consell en 2020 per a regular la seguretat humana i la coordinació de les emergències ordinàries i de protecció a aquests espais.

“_Som una de les platges més importants de la província, jo diria de l’Estat espanyol, una de les que més serveis ofereix durant tot l’any (8 de 12 mesos) i deuríem fer l’esforç de plasmar per escrit tot allò que anem fent d’una forma regula i ordenada_”, ha destacat Mascarell, qui ha assenyalat que el document, que s’ha treballat conjuntament des dels dos departaments amb l’assistència tècnica d’una entitat externa, plasma la necessitat de comptar amb instruments que ordenen i garantisquen la seguretat en un sentit ampli, inclosa la sanitària.

La proposta, que es va aprovar en la darrera Junta de Govern local i que s’elevarà al Consell per a la seua aprovació, reflecteix per escrit una anàlisi transversal de les característiques i condicions físiques de les quatre platges de Gandia (platja nord, Auir, Venècia i Marenys de Rafalcaid) que inclou els seus corresponents nivells de seguretat i perillositat particulars (punts crítics, canvis de rasants, nombre i condicions del personal de vigilància, condicions d’accessos, protocols d’incidències d’emergència, senyalització; característiques dels usuaris i els seus nivells de perillositat, etc.)

“_Amb aquest document Gandia se situa en el top de la seguretat i ens fa ser més segurs contra la COVID i contra tota mena de variables d’emergència_”, un requisit “_vital per a garantir una major seguretat_”, ha reivindicat l’edil de Turisme, qui també ha declarat que la ciutat de Gandia gasta aproximadament un milió d’euros en matèria seguretat, una xifra que resulta barata si serveix per a salvar vides.

Per la seua banda, Arnau ha afegit que aquest pla d’acció permet oferir informació als usuaris per a la seua autoprotecció i “_conéixer l’entorn físic de les platges i prevenir ofegaments o altres situacions de risc_”, una perspectiva que s’amplia amb la vigilància per part d’agents de la Policia Local, qui també estan formats per a oferir aquest servei fora de l’horari del personal de socorrisme de la Creu Roja.

En aquest sentit, ha recordat que el servei de vigilància a les platges per part de les patrulles de la Policia s’ha intensificat amb el sorgiment de la pandèmia i aquestes s’han incrementat progressivament segons l’evolució de la temporada estival: “_Primer vam començar amb una patrulla amb dos agents, després vam passar a tindre dues patrulles per torn, que són quatre quads en platja, a més de drons_”.

[Twittear](https://twitter.com/share)